Selfmoord ‘nie uitgesluit’ ná dood van egpaar in NamibiëLuella en Dean Olley. (Foto: Facebook / Luella Olley) Die Namibiese polisie kan nog nie bevestig of ŉ Suid-Afrikaanse burger en sy vrou wel selfmoord in ŉ huis in Swakopmund gepleeg het nie, maar die moontlikheid word nie uitgesluit nie. Nietemin is daar aanduidings dat die egpaar saam hul lewens geneem het. Die plaaslike koerant Erongo 24/7 berig dat Dean Olley (73), ’n Suid-Afrikaanse burger, glo terminaal siek en “op sy einde” was. Sy vrou, Luella, ’n Britse burger, wou glo nie sonder haar man voortgaan nie. Dié inligting is deur ŉ selfmoordbrief onthul wat deur ŉ kollega gelees is nadat sy op hul liggame afgekom het. Die identiteit van die kollega is nie bekend gemaak nie. Die oorsaak van die egpaar se dood is ook nie in dié stadium bekend nie. Die Namibiese polisie het aan New Era gesê die nadoodse ondersoek moet nog bepaal of dit wel selfmoord was, maar dat dit nie op dié oomblik as moontlikheid uitgesluit word nie. Dean en Luella Olley. (Foto: Facebook / Luella Olley) Die egpaar het ook hul troeteldiere, ’n kat en ’n hond, van kant gemaak, wat saam met hulle dood in hul slaapkamer aangetref is. Erongo berig dat die egpaar ŉ seun het. Sy naam en ouderdom is egter nie bekend gemaak nie, hoewel polisie bevestig het dat hy oor die voorval in kennis gestel is. Die Olley’s het Afrores and Trinidad, ’n diensverskaffer aan Swakop Uranium, uit hul huis in Goshawkstraat bedryf. Die kollega wat op hul liggame afgekom het, het die selfmoordbrief gelees voordat polisiebeamptes daarop beslag gelê het. “Hy het ’n bloedprobleem gehad, en hy het nie veel tyd oor gehad nie. Sy was te lief vir hom om sonder hom te wees, en dit was glo die rede hoekom hierdie tragedie gebeur het,” het die kollega aan Erongo 24/7 gesê. Volgens die kollega is sy op Sondag 30 Januarie (ŉ dag ná die voorval), deur Luella se vriendin van Suid-Afrika gebel om te vra of sy [die kollega] ’n e-pos ontvang het wat Luella glo vir die vriendin sou stuur. “Ek het geantwoord om toegang tot die e-pos te kry, sal ek op haar [Luella] rekenaar, wat by die huis was, moet inteken.” Die vriendin het toe vir my gesê om nie soontoe te gaan nie, wat my agterdogtig gemaak het. Sy het gesê as ek wel gaan, moet ek die polisie saamvat.” Die huis waar die tragedie afgespeel het. (Foto: Adam Hartman / Erongo 24/7) Toe die kollega by die huis aankom was daar ’n briefie by die ingang met die woorde: “Moenie na ons slaapkamer toe kom nie. Bel die paramedikus”. Daar was ook ’n getekende testament met hul name wat verskeie sakeverwante opdragte en aksies uiteengesit het. “Hulle was sulke lieflike mense – plat op die aarde en gelukkig. Sy was lief vir diere, en as sy kon, sou sy waarskynlik ’n dieretuin bestuur het,” het die kollega gesê. Sy het bygevoeg dat sy met “met gemengde emosies, skok en woede” gevul is. Die egpaar het glo klein notas aan al hul werknemers gelos, maar die polisie het daarop beslag gelê voordat die inhoud gelees kon word. “Wanneer ek die rekenaar ná die inspeksie deur die polisie terugkry, sal ek moontlik meer verstaan. “Hier is geen familie nie, en ek is opdrag gegee om baie goed te hanteer. Ek is steeds in die donker. Ek weet daar was skuld, maar daar was ook verduidelikings oor hoe om dit te takel. Wat ook al aan die gang was, het veroorsaak dat hulle dit [die selfmoord] oor ’n lang tyd noukeurig beplan het.” Die Namibiese polisie reageer sedert verlede week nie op Maroela Media se navrae nie. Die Suid-Afrikaanse departement van internasionale betrekkinge en samewerking (Dirco) het Maandag aan Maroela Media gesê hulle dra nie kennis van die voorval nie. Bron: Erongo 24/7